SPOROČILO ZA JAVNOST

**96. redna seja Vlade Republike Slovenije**

7. oktober 2021

**Vlada izdala Uredbo o spremembah in dopolnitvah Uredbe o razvrstitvi prepovedanih drog**

Vlada je na današnji seji sprejela Uredbo o spremembah in dopolnitvah Uredbe o razvrstitvi prepovedanih drog.

Z Uredbo o spremembah in dopolnitvah Uredbe o razvrstitvi prepovedanih drog se v slovensko zakonodajo prenaša sedem novih psihoaktivnih snovi, ki jih je Komisija Organizacije združenih narodov za droge na letošnjem rednem zasedanju razvrstila na seznam mednarodno reguliranih psihoaktivnih snovi.

Z Uredbo se prenaša Delegirana direktiva Komisije (EU) 2020/1687 z dne 2. septembra 2020 o spremembi Priloge k Okvirnemu sklepu Sveta 2004/757/PNZ v zvezi z vključitvijo nove psihoaktivne snovi N,N-dietil-2-[[4-(1-metiletoksi)fenil]metil]-5-nitro-1H-benzimidazol-1-etanamin (izotonitazen) v opredelitev pojma „prepovedana droga“, ki je bila vsebinsko prenesena že z lansko Uredbo o dopolnitvah Uredbe o razvrstitvi prepovedanih drog.

Prav tako se z Uredbo se prenaša tudi Delegirana direktiva Komisije (EU) 2021/802 z dne 12. marca 2021 o spremembi Priloge k Okvirnemu sklepu 2004/757/JHA glede vključitve novih psihoaktivnih snovi metil 3,3-dimetil-2-{[1-(pent-4-en-1-il)-1H-indazol-3-karbonil]amino}butanoat (MDMB-4en-PINACA) in metil 2-{[1-(4-fluorobutil)-1H-indol-3-karbonil]amino}-3,3-dimetilbutanoat (4F-MDMB-BICA) v opredelitev pojma „prepovedana droga“.

Vir: Ministrstvo za zdravje

**Vlada izdala odlok o strategiji skladnega upravljanja državne meje**

Vlada Republike Slovenije je izdala Odlok o Strategiji skladnega upravljanja državne meje Republike Slovenije (Strategija IBM) in ga objavi v Uradnem listu Republike Slovenije. Odlok začne veljati naslednji dan po objavi v uradnem listu.

Evropska uredba Frontex vzpostavlja model IBM kot zavezujoči del zakonodaje EU za vse države članice. Nacionalno strategijo IBM Republike Slovenije pripravi policija v sodelovanju z ministrstvi in njihovimi organi, ki so v svojih pristojnostih vključeni v sistem upravljanja državne meje.

Strategija skladnega upravljanja državne meje Republike Slovenije upošteva štiristebrni model upravljanja meja, ki zajema:

* aktivnosti v tretjih državah (izvornih in tranzitnih državah nezakonitih migracij), izmenjavo informacij in konzularne aktivnosti, povezane z vizumsko politiko in usposabljanjem pristojnih organov, s ciljem obvladovati nezakonite migracije v državah izvora;
* aktivnosti v sosednjih tretjih državah, ki vključujejo standardizirano sodelovanje med mejnimi službami in ustrezno izmenjavo informacij;
* aktivnosti na zunanjih mejah EU, ki vključujejo sistematično mejno kontrolo in odkrivanje kriminalitete na podlagi analiz tveganja;
* aktivnosti znotraj skupnega schengenskega območja (dodatne policijske kontrole na notranjih mejah, policijsko sodelovanje in analize tveganja s ciljem preprečevati in obravnavati nezakonite migracij) in vračanje.

Cilji strategije so:

* zagotavljati hiter pretok ljudi in blaga na mejnih prehodih ob upoštevanju vseh ukrepov in standardov za učinkovito izvajanje mejne kontrole;
* obvladovati nezakonite migracije na zunanjih in tudi na notranjih schengenskih mejah naše države ter učinkovito izvajati meddržavne sporazume za vračanje oseb;
* uporabiti najnovejše tehnologije ter tehnična in druga sredstva za izvajanje mejne kontrole in varovanje državne meje;
* zagotavljati ustrezno število človeških virov v skladu z obvezami pred vstopom v schengensko območje ter sproti usposabljati in nadgrajevati znanja in veščine za varovanje državnih meja.

Vir: Ministrstvo za notranje zadeve

**DPN za prenosni plinovod R42/1 Anže–Brestanica**

Vlada je sprejela sklep o izvedbi državnega prostorskega načrtovanja (DPN) za prenosni plinovod R42/1 Anže–Brestanica. Osnovni cilj tega prenosnega plinovoda je povečanje zmogljivosti za oskrbo Termoelektrarne Brestanica, ki načrtuje povečanje svojih zmogljivosti, in možnost širitve oskrbe z zemeljskim plinom na širšem območju. Območje načrtovane prostorske ureditve se nahaja na območju občine Krško. Okvirna dolžina trase je približno 4,5 kilometra.

Sklep je pripravljen na podlagi pobude Ministrstvu za infrastrukturo. Postopek priprave in sprejetja državnega prostorskega načrta za prenosni plinovod R42/1 Anže–Brestanica se v skladu s sklepom izvede na podlagi 84. do 90. člena Zakona o urejanju prostora.

Vir: Ministrstvo za okolje in prostor

**Najustreznejša rešitev poteka trase državne ceste od Otiškega vrha do meje z Avstrijo na Holmcu**

Vlada se strinja s predlogom najustreznejše rešitve poteka trase državne ceste od Otiškega vrha do meje z Republiko Avstrijo na Holmcu, kjer je na odseku od Otiškega vrha do Raven na Koroškem predvidena kot štiripasovna, na odseku od Raven na Koroškem do Prevalj pa kot dvopasovna cesta. Od Prevalj do meje z Republiko Avstrijo se rekonstruira obstoječa državna cesta Holmec – Poljana.

Priprava DPN za državno cesto od Otiškega Vrha do meje z Republiko Avstrijo na Holmcu predstavlja del severnega dela 3. razvojne osi, ki je v Strategiji prostorskega razvoja Slovenije (SPRS) opredeljena kot ena izmed prioritet. Tretja razvojna os, ki se iz smeri Avstrijske Koroške, preko Slovenj Gradca in Velenja, pri Celju navezuje na avtocesto A1 in se nato nadaljuje proti Novemu mestu in naprej proti Karlovcu oz. se naveže na avtocesto Zagreb–Reka, je za Koroško, Savinjsko, Zasavje, Spodnje Posavje in Jugovzhodno Slovenijo izredno pomembna medregijska povezava ter navezava na avstrijsko in hrvaško cestno omrežje.

Vlada se je seznanila z gradivom Študija variant (utemeljitev rešitve)/ predinvesticijska zasnova za državni prostorski načrt za državno cesto od Otiškega Vrha do meje z Republiko Avstrijo na Holmcu, (izdelala LUZ, d.d. in Lineal, d.o.o,) iz katerega izhaja, da se v nadaljevanju postopka za predlagano rešitev izdela podrobnejše idejne rešitve in dodatne strokovne podlage, ki bodo omogočale izdelavo predloga državnega prostorskega načrta na odseku od Otiškega Vrha do priključka Prevalje. Glavni cilj načrtovane državne ceste je zagotoviti ustrezno medsebojno povezanost središč mednarodnega, nacionalnega in regionalnega pomena na širšem območju severovzahodne Slovenije ter njihovo povezanost z mednarodnimi povezavami ustreznega pomena. Načrtovana državna cesta bo omogočila navezavo lokalnih središč na ustrezne razvojne povezave, razvoj gospodarstva z ohranjanjem delovnih mest, regionalno in mednarodno sodelovanje.

Vir: Ministrstvo za okolje in prostor

**Vlada o priporočilu KPK za proučitev možnosti spremembe Zakona o zavodih**

Vlada Republike Slovenije se je na današnji redni seji seznanila s Priporočili Komisije za preprečevanje korupcije za proučitev možnosti spremembe Zakona o zavodih oziroma področne zakonodaje, ki ureja imenovanje vršilcev dolžnosti poslovodnih oseb ter izvedbo postopka javnega razpisa glede imenovanja poslovodne osebe v primeru imenovanja vršilca dolžnosti.

Vlada Republike Slovenije je sprejela odgovor na priporočila Komisije za preprečevanje korupcije in ga pošlje komisiji, Ministrstvu za javno upravo pa nalaga, da najkasneje do 1. 10. 2022 pripravi predlog nove sistemske ureditve zavodov.

Vlada v odgovoru uvodoma pojasni trenutno sistemsko ureditev področja javnih služb, ki ga ureja Zakon o zavodih iz leta 1991 in je za izvajanje javnih služb določil statusno obliko javnega zavoda. Zakon je bil ob njegovem nastanku zamišljen kot zakon prehodnega subsidiarnega pomena, postal pa je sistemski zakon. Vlada nadalje v odgovoru obrazloži tudi določbe, ki urejajo delovanje, sestavo, pristojnosti, način imenovanja oziroma volitev ter trajanje mandatov organov zavodov, ter pojasni, da natančne izvedbe postopka javnega razpisa in vseh postopkov pri imenovanju vršilcev dolžnosti direktorjev v javnih zavodih Zakon o zavodih ne določa. Konkretni postopki javnih razpisov v javnih zavodih tečejo v skladu s pravili, določenimi v aktih o ustanovitvi, statutih ali pravilih posameznih javnih zavodov oziroma njihovih ustanoviteljev.

Vlada še dodaja, da je v zvezi z upravljanjem javnih zavodov 13. 5. 2021 sprejela Odzivno poročilo na Revizijsko poročilo Računskega sodišča Republike Slovenije »Učinkovitost sistema upravljanja javnih zavodov«. Med načrtovanimi aktivnostmi iz odzivnega poročila bo Vlada sprejela tudi priporočila za pristojna ministrstva (na primer glede izbora in predlaganja kandidatov za predstavnike ustanovitelja v svetih javnih zavodov, priporočila glede osnovnih pogojev in meril za imenovanje članov svetov javnih zavodov idr.), pristojna ministrstva pa bodo revidirala zakonodajo po posameznih področjih in akte o ustanovitvi posameznih javnih zavodov ter pregledala statute zavodov iz svoje pristojnosti in predlagala morebitne spremembe oziroma dopolnitve v delu, ki ureja spremljanje nalog sveta zavoda.

V zvezi tveganji, ki po mnenju KPK lahko predstavljajo zlorabo instituta postavitve vršilca dolžnosti poslovodne osebe v javnih zavodih s strani sveta javnega zavoda, Vlada meni, da mora, če zakonodaja s področja, na katerem zavod opravlja svojo dejavnost ne določa drugače, tudi vršilec dolžnosti direktorja izpolnjevati pogoje, ki so določeni za delovno mesto direktorja. Vršilec dolžnosti direktorja v času do imenovanja novega direktorja namreč izvršuje vse pravice, obveznosti in odgovornosti direktorja, prav tako pa mu pripada tudi plača, ki pripada direktorju. Vlada Republike Slovenije meni tudi, da primerov, ko se v postopku javnega razpisa ne izbere nobenega kandidata, ne moremo posplošiti v smislu zlorabe instituta postavitve vršilca dolžnosti, saj je treba upoštevati okoliščine vsakega konkretnega primera.

Vir: Ministrstvo za javno upravo

**Soglasje Prometni šoli Maribor za sprejem odločitve o ugotovitvi javnega interesa za sklenitev javno-zasebnega partnerstva**

Prometna šola Maribor namerava v okviru investicijskega projekta izvesti celovito energetsko sanacijo stavbe šole z vzpostavitvijo sistema energetskega upravljanja. Investicija se bo izvajala po modelu energetskega pogodbeništva.

V do sedaj pripravljeni investicijski dokumentaciji se je izkazala kot najugodnejša varianta izvedba investicije po modelu javno-zasebnega partnerstva – energetskega pogodbeništva. Za sprejem odločitve o ugotovitvi javnega interesa za sklenitev javno-zasebnega partnerstva za izvedbo projekta »Energetska sanacija stavbe Prometna šola Maribor« in izvedbo navedenega projekta v obliki koncesijskega javno-zasebnega partnerstva, potrebuje šola soglasje ustanovitelja, to je Vlade Republike Slovenije. Vlada je šoli kot drugemu javnemu partnerju, soglasje dala na današnji seji.

Vir: Ministrstvo za izobraževanje, znanost in šport

**Vlada o proračunskih prerazporeditvah**

Vlada je danes odločila o prerazporeditvah in razporeditvah pravic porabe v letošnjem državnem proračunu.

Med drugim bo Ministrstvo za kmetijstvo, gozdarstvo in prehrano prerazporedilo sredstva v višini 3.674.048,77 evra, od tega 3.662.358,81 evra za ukrepe v vinskem sektorju, ki jih je zaradi posledic epidemije covida-19 sprejela Evropska unija in za katere so predvidena tudi nacionalna plačila.

Ministrstvu za zdravje pa bomo zagotovili pravice porabe v skupni višini 646.510,68 evra, in sicer za plačilo dobave cepiva proti koronavirusu.

Vir: Ministrstvo za finance

**Uvrstitev projekta prenove objektov na Dunajski 104 in Kardeljevi ploščadi 1 v Načrt razvojnih programov 2021-2024**

Vlada je sklenila, da v Načrt razvojnih programov za obdobje 2021-2024 uvrsti novi projekt Prenova Dunajska 104 in Kardeljeva ploščad 1, v katerih pretežno delujejo javni zavodi.

Vobjekta, ki sta bila zgrajena leta 1976 doslej ni bilo investicijskih vlaganj, opravljena so bila le nujna popravila, zato sta objekta dotrajana, energetsko potratna in konstrukcijsko neodporna na močnejši proces. Dotrajani so notranji prostori, oprema, strojne in elektro instalacije pa zastarele, tehnično neprimerne in mestoma poškodovane. Namen investicije je zagotoviti potresno odpornost konstrukcij obeh objektov in s tem varnejšo delovno okolje za uporabnike, izboljšati energetsko učinkovitost, kar bo prineslo nižje stroške za energijo, manjšo porabo energentov, nižji ogljični odtis ter zagotoviti ponovno uporabo prostorov, ki so sedaj prazni.

Ocenjena vrednost investicije v tekočih cenah je nekaj več kot 8 milijonov evrov. Investicijski projekt se bo financiral iz sredstev Načrta za okrevanje in odpornost v višini 3.400.000,00 evrov, iz sredstev Evropske kohezijske politike v višini nekaj več kot 495.000 evrov in iz integralnih ter namenskih sredstev proračuna Republike Slovenije v višini nekaj več kot 4 milijone evrov. Ker drugi viri sredstev ( sredstva NOO in EKP ) še niso zagotovljeni na proračunskih postavkah, se v danem trenutku načrtuje ta vsota sredstev v integralnem delu proračuna RS v letih od 2021 do 2025.

Vir: Ministrstvo za izobraževanje, znanost in šport

**V veljavni Načrt razvojnih programov 2021 – 2024 uvrščena rekonstrukcija bazena v Ribnici in kopališča v Radovljici**

Vlada je na današnji seji sklenila, da v veljavni Načrt razvojnih programov 2021 – 2024 uvrsti rekonstrukcijo bazena v Športnem centru Ribnica in Kopališča Radovljica. Projekta sta bila izbrana na javnem razpisu za sofinanciranje investicij v rekonstrukcije športnih bazenov. Vsak od objektov bo sofinanciran v višini 1,5 milijona evrov.

Cilj javnega razpisa je bil zagotoviti kakovostne javne športne površine za vse kategorije uporabnikov ter učinkovito koriščenje in ravnanje z javnimi športnimi objekti.

Vir: Ministrstvo za izobraževanje, znanost in šport

**Poročilo o delu delovnih skupin #NGS1 in #NGS2 za pripravo Nacionalnega načrta za okrevanje in odpornost**

Vlada je potrdila poročilo o delu delovnih skupin #NGS1 in #NGS2 za pripravo nacionalnega načrta za okrevanje in odpornost ter pripravo nabora in spremljanja izvajanja pomembnih projektov in programov v okviru evropskega svežnja za okrevanje NextGenerationEU.

Vlada je 24. julija 2020 ustanovila delovni skupini, pristojni za pripravo nacionalnega načrta za okrevanje in odpornost ter pripravo nabora in spremljanja izvajanja pomembnih projektov in programov v okviru NextGenerationEU. Delovno skupino #NGS1 je vodil predsednik vlade Janez Janša, operativno delovno skupino #NGS2 pa Služba vlade za razvoj in evropsko kohezijsko politiko.

Vlada je na tokratni seji sklenila, da bo #NGS2 v prenovljeni sestavi nadaljevala z delom. Sodelovala bo pri pripravi ključnih dokumentov evropske kohezijske politike 2021–2027 in skrbela za zagotavljanje komplementarnosti med različnimi EU programi.

Vir: Služba za razvoj in evropsko kohezijsko politiko

**Vlada se je seznanila s poročilom delovne skupine za pripravo predlogov za učinkovitejše varovanje državne meje**

Vlada Republike Slovenije se je seznanila s četrtim trimesečnim poročilom Delovne skupine Vlade Republike Slovenije za pripravo predlogov za učinkovitejše varovanje državne meje, preprečevanje ilegalnih migracij in boju proti tihotapljenju ljudi.

Delo delovne skupine je bilo osredotočeno na preučitev in podajo predlogov na dveh področjih:

* policijsko sodelovanje z državami Zahodnega Balkana pri preprečevanju nezakonitih migracij in boju proti tihotapljenju ljudi ter v zvezi s tem obdelave in izmenjave osebnih podatkov,
* ugotavljanje potencialnih tehničnih rešitev za učinkovitejše varovanje državne meje.

Glede prvega področja je delovna skupina proučila normativno ureditev, ki se nanaša na zbiranje, obdelavo in izmenjavo osebnih podatkov v okviru evropskega in nacionalnega pravnega reda ter posamezne dvostranske dogovore, ki jih ima Republika Slovenija sklenjene s posameznimi državami Zahodnega Balkana. Na področju ugotavljanja potencialnih tehničnih rešitev za učinkovitejše varovanje državne meje je delovna skupina ugotovila, da je način iskanja na podlagi geoloških in analitičnih dognanj možno označiti kot noviteto oziroma inovativen pristop.

Vlada Republike Slovenije je naložila Ministrstvu za notranje zadeve in Ministrstvu za obrambo, da v okviru svojih delovnih področij proučita predloge delovne skupine in vladi v roku treh mesecev po sprejemu sklepa poročata o njihovi realizaciji.

Vir: Ministrstvo za notranje zadeve

**Vlada sprejela poročilo o izvrševanju proračuna v prvem polletju**

Vlada je sprejela Poročilo o izvrševanju proračuna Republike Slovenije za leto 2021 v obdobju januar–junij.

Državni zbor je novembra 2020 sprejel spremembe državnega proračuna za leto 2021, ki je hkrati zadnji sprejeti državni proračun za leto 2021. V tem poročilu je prikazano njegovo izvrševanje v prvi polovici leta 2021.

Do konca junija so prihodki dosegli 5,39 milijarde evrov, kar je 25,3 odstotka več kot v lanskem polletju. Odhodki so se glede na lansko leto povečali za 18 odstotkov in znašajo 7,336 milijarde evrov. Proračun je tako predvsem zaradi učinka epidemije covida-19 izkazal za 1,946 milijarde evrov primanjkljaja, kar je približno toliko, kot je znašal primanjkljaj v lanskem prvem polletju (1,917 milijarde evrov).

Vir: Ministrstvo za finance

**Vlada odgovorila na opomin Evropske komisije zaradi neizpolnjevanja obveznosti iz direktive o ohranjanju prosto živečih ptic**

Vlada je sprejela odgovor Republike Slovenije v predsodnem postopku na uradni opomin Evropske komisije z dne 9. 6. 2021 zaradi neizpolnjevanja obveznosti iz prvega odstavka 4. člena Direktive o ohranjanju prosto živečih ptic (kršitev št. 2021/2068).

Evropska komisija očita Republiki Sloveniji nezadostnost seznama posebnih območij varstva (POV), ki jih je Slovenija razvrstila v skladu s prvim odstavkom 4. člena Direktive 2009/147/ES, zlasti za sredozemskega vranjka (Phalacrocorax aristotelis desmarestii). Navaja, da je Tržaški zaliv, katerega del je pod jurisdikcijo Slovenije, pomembno pognezditveno območje za velik del jadranske gnezdeče populacije. Od leta 2008 je v Tržaškem zalivu poleti in jeseni približno 6 000 osebkov, izjemoma pa tudi do 10 000.

Vlada odgovarja, da na podlagi strokovnih dejstev zaključuje, da Mednarodno pomembna območja za ptice (IBA) Osrednji Tržaški zaliv temelji na napačni uporabi ornitoloških meril. Zato si jemlje diskrecijsko pravico, da tega območja ne določi kot POV.

Vir: Ministrstvo za okolje in prostor

**Vlada odgovorila na opomin zaradi neizpolnitve obveznosti iz uredbe o preprečevanju in obvladovanju vnosa in širjenja invazivnih tujerodnih rastlin**

Vlada je odgovorila na uradni opomin Evropske komisije z dne 9. 6. 2021 zaradi neizpolnitve obveznosti iz uredbe o preprečevanju in obvladovanju vnosa in širjenja invazivnih tujerodnih rastlin.

Vlada v odgovoru pojasnjuje, da je Republika Slovenija januarja 2020 izdelala študijo z vsestransko analizo poti nenamernega vnosa in širjenja invazivnih tujerodnih vrst, ki zadevajo EU. Pri izdelavi vsestranske analize so bile upoštevane vse vrste, ki so bile vključene na seznam invazivnih tujerodnih vrst, ki zadevajo Unijo. Na podlagi rezultatov vsestranske analize se pripravlja akcijski načrt za obravnavanje treh prednostnih poti vnosa in širjenja. Strokovne podlage za pripravo akcijskega načrta so že v pripravi. Načrtuje se, da bodo strokovne podlage pripravljene do začetka leta 2022, nato pa se bo začel postopek sprejemanja akcijskega načrta.

Vir: Ministrstvo za okolje in prostor

**Odgovor na uradni opomin v zvezi s prenosom direktive o obvladovanju nevarnosti večjih nesreč z nevarnimi snovmi**

Vlada je sprejela odgovor Republike Slovenije v predsodnem postopku na uradni opomin Evropske komisije z dne 9. 6. 2021 zaradi neizpolnitve obveznosti iz nekaterih določb Direktive 2012/18/EU o obvladovanju nevarnosti večjih nesreč, v katere so vključene nevarne snovi, ki spreminja in nato razveljavlja Direktivo Sveta 96/82/ES (kršitev št. 2020/2370).

Vlada je v odgovoru pojasnila, da se že pripravljajo spremembe Zakona o varstvu okolja (ZVO-1), ki bodo odpravile očitane kršitve pri prenosu Direktive 2012/18/EU in sicer z novim zakonom o varstvu okolja (ZVO-2). Spremenjena bo tudi Uredba o preprečevanju večjih nesreč in zmanjševanju njihovih posledic, in sicer predvidoma do septembra 2022. S sprejemom obeh predpisov bo Slovenija odpravila očitke neustreznega prenosa Direktive 2010/75/EU.

Vir: Ministrstvo za okolje in prostor

**Vlada odgovorila na uradni opomin glede direktive o podeljevanju koncesij**

Vlada je sprejela odgovor Republike Slovenije v predsodnem postopku na uradni opomin Evropske komisije zaradi domnevne neskladnosti slovenske zakonodaje z evropsko direktivo o podeljevanju koncesijskih pogodb.

Evropska komisija je v uradnem opominu zavzela stališče, da slovensko pravo trenutno ni združljivo z nekaterimi določbami evropske direktive o podeljevanju koncesijskih pogodb. Vlada je v odgovoru Evropski komisiji pojasnila, da nekatere očitke sprejema in je zato tudi pripravila popravek Zakona o nekaterih koncesijskih pogodbah, ki bo kmalu posredovan v javno obravnavo in medresorsko usklajevanje. Glede ostalih očitkov je vlada v odgovoru Evropski komisiji podala pojasnila in obrazložitve.

Vir: Ministrstvo za finance

**Stališče v zvezi s spremembo Mednarodnega sporazuma o sladkorju iz leta 1992**

Vlada je sprejela stališče k Predlogu sklepa Sveta o stališču, ki se v imenu Evropske unije zastopa v Mednarodnem svetu za sladkor v zvezi s spremembo Mednarodnega sporazuma o sladkorju iz leta 1992. Republika Slovenija Predlog podpira.

Evropska unija je pogodbenica Mednarodnega sporazuma o sladkorju (ISA) iz leta 1992, ki je v veljavo stopil 1. januarja 1993. Sporazum je bil prvotno sklenjen za obdobje treh let do 31. decembra 1995 in se, na podlagi 45. člena, redno podaljšuje za obdobje dveh let. ISA je bil nazadnje podaljšan julija 2019 in ostaja v veljavi do 31. decembra 2021. Komisija je pripravila predlog sklepa Sveta za dodatno podaljšanje Sporazuma do decembra 2023. Postopek sprejetja tega predloga je trenutno v obravnavi.

Cilj Sporazuma iz 1992 je zagotoviti okrepljeno mednarodno sodelovanje na področju sladkorja in sorodnimi vprašanji na svetovnem nivoju, ter zagotoviti prostor za medvladna posvetovanja o sladkorju in o načinih za izboljšanje svetovnega gospodarjenja s sladkorjem. Hkrati je cilj tudi spodbujati trgovino zbiranja in posredovanja informacij o svetovnem trgu sladkorja in drugih sladil ter spodbuditi povečano povpraševanje po sladkorju, zlasti za ne tradicionalne namene.

Reforma Mednarodnega sporazuma o sladkorju bo omogočila preglednost odgovornosti držav članic pri glasovanju, kot tudi pri finančnih prispevkih.

Vir: Ministrstvo za kmetijstvo, gozdarstvo in prehrano

**Stališče k Predlogu uredbe o določitvi ribolovnih možnosti za leto 2022 za nekatere staleže rib in skupine staležev rib, ki se uporabljajo v Sredozemskem in Črnem morju**

Vlada je sprejela stališče k Predlogu uredbe Sveta o določitvi ribolovnih možnosti za leto 2022 za nekatere staleže rib in skupine staležev rib, ki se uporabljajo v Sredozemskem in Črnem morju. Republika Slovenija predlog podpira.

Cilj predloga je določiti ribolovne možnosti za nekatere staleže in skupine staležev v Sredozemskem in Črnem morju za leto 2022.

Ribolovne možnosti, določene v tem sporazumu, so usklajene z ribolovnimi možnostmi, ki jih določajo sporazumu, ki so sklenjenimi v okviru Generalne komisije za ribištvo v Sredozemlju (GFCM), regionalne organizacije za upravljanje ribištva, ki je pristojna za ohranjanje in upravljanje živih morskih virov v Sredozemskem in Črnem morju. Evropska unija je članica GFCM skupaj z Bolgarijo, Hrvaško, Ciprom, Francijo, Grčijo, Italijo, Malto, Romunijo, Slovenijo in Španijo. Ukrepi, sprejeti v okviru GFCM, so zato za njene članice zavezujoči.

Ta predlog določa avtonomno kvoto za papalino v Črnem morju, da se ne bi povečala trenutna stopnja ribolovne umrljivosti. Prav tako prenaša celotni dovoljeni ulov (TAC) in kvote za romba, kot jih je določila GFCM.

V predlogu uredbe je v povezavi z ribolovom v Jadranu in s tem slovenskim ribištvom med drugim določeno:

* glede malih pelagičnih vrst (sardela in sardon) v severnem Jadranu predlog uredbe še ne vsebuje določil, ker pogajanja o tem še potekajo, vendar naj bi glede na predhodne informacije za slovensko ribištvo ostala rezervacija na letni ravni skupaj 300 ton za slovenske ribiče.
* glede ribolova pridnenih staležev, da ribiška plovila, ki plujejo pod zastavo Slovenije in izvajajo dejavnosti s pridnenimi vlečnimi mrežami, ne presegajo omejitve napora, ki znaša 3.000 ribolovnih dni na leto; in da največja zmogljivost flote plovil s pridneno vlečno mrežo v primeru Slovenije ne presega 11 plovil ter 1.813 kW in 168,67 BT (kar ustreza sedanji zmogljivosti slovenske ribiške flote).

Vir: Ministrstvo za kmetijstvo, gozdarstvo in prehrano

**Predlog zakona o ratifikaciji Sporazuma o gospodarskem partnerstvu med državami CARIFORUMA**

Vlada Republike Slovenije je določila besedilo Predloga zakona o ratifikaciji Sporazuma o gospodarskem partnerstvu med državami CARIFORUMA na eni strani ter Evropsko skupnostjo in njenimi državami članicami na drugi strani s sklepno listino, sklenjenega v Bridgetownu 15. oktobra 2008, in ga bo predložila Državnemu zboru Republike Slovenije.

Sporazum omogoča obema regijama investiranje in medsebojno trgovanje. Vključuje določbe o prosti trgovini, ki odpira trgovino z blagom, storitvami in omogoča investicije ter tako pomaga pri razvoju. Omogoča lažje poslovanje v regiji CARIFORUM ter Evropski uniji omogoča predvidljiv dostop na ta trg, postopoma odpira trg s storitvami, vključno s kreativnimi in zabavnimi storitvami, zagotavlja brezcarinski dostop na trg za vse proizvode iz Evropske unije. Izvoz občutljivih proizvodov iz Cariforuma v Evropsko unijo bo liberaliziran v 25 letih (92 odstotkov, izključenih bo le 8 odstotkov), podjetja iz Cariforum regije bodo lahko tržno prisotna v Evropski uniji.

Sporazum temelji na temeljnih načelih ter na bistvenih elementih Sporazuma iz Cotonouja iz leta 2000 in pomeni nadgradnjo slednjega.

Vir: Ministrstvo za zunanje zadeve

**Vlada sprejela informacijo o tehničnem dogovoru glede prispevka Švedskih oboroženih sil v Natov center odličnosti za kibernetsko obrambo**

Maja 2020 je prenehal veljati tehnični dogovor o prispevku Švedskih oboroženih sil v Natovem centra odličnosti za kibernetsko obrambo (Nato CCD COE), ki je bil sklenjen v letu 2017. Začel se je postopek oblikovanja novega tehničnega dogovora, ki prepoznava stalne obveznosti Švedskih oboroženih sil do Natovega centra odličnosti za kibernetsko obrambo in je hkrati nadaljevanje prejšnjega dogovora.

Na podlagi novega tehničnega dogovora bo Švedska v center odličnosti za kibernetsko obrambo do konca leta 2025 napotila enega ali dva civilna ali vojaška predstavnika, z znanji, ki jih center potrebuje. Obenem bo prispevala k plačilu stroškov delovanja Natovega centra odličnosti za kibernetsko obrambo.

Natov center odličnosti za kibernetsko obrambo, ki ima sedež v Talinu v Estoniji, je bil s podpisom operativnega in funkcionalnega memoranduma ustanovljen leta 2008. Republika Slovenije je članica Nato CCD COE od junija 2020.

Vir: Ministrstvo za obrambo

**Predlog zakona o spodbujanju gradnje javnih najemnih stanovanj ni primeren za nadaljnjo obravnavo**

Vlada je sprejela Mnenje o Predlogu zakona o spodbujanju gradnje javnih najemnih stanovanj, ki ga je Državnemu zboru predložila skupina poslank in poslancev (prvopodpisani mag. Marko Koprivc). Vlada meni, da predlog ni primeren za nadaljnjo obravnavo, saj je z vsebinskega vidika na številnih mestih pomanjkljiv, nejasen in nezadostno opredeljuje predlagane rešitve. Nekonsistenten in neskladen je z ostalo področno zakonodajo, z izvedbenega vidika pa ne izkazuje realne možnosti za uspešno izvajanje. Prav tako je z vidika svojega osnovnega namena nepotreben, saj obstoječa področna zakonodaja že vzpostavlja pogoje za dosego ciljev predloga zakona.

Vir: Ministrstvo za okolje in prostor

**Mnenje o Predlogu priporočila v zvezi z načrtnim finančnim izčrpavanjem hrbtenice slovenskega novinarstva STA**

Vlada je na današnji seji sprejela mnenje o Predlogu priporočila v zvezi z načrtnim finančnim izčrpavanjem hrbtenice slovenskega novinarstva STA s strani Vlade Republike Slovenije, ki ga je Državnemu zboru Republike Slovenije predložila skupina poslank in poslancev (prvopodpisana mag. Alenka Bratušek), in ga pošlje Državnemu zboru Republike Slovenije.

Skupina poslank in poslancev (prvopodpisana mag. Alenka Bratušek) je Državnemu zboru Republike Slovenije predložila v obravnavo Predlog priporočila v zvezi z načrtnim finančnim izčrpavanjem hrbtenice slovenskega novinarstva STA s strani Vlade Republike Slovenije, ki se glasi: »1. Državni zbor Republike Slovenije Vladi Republike Slovenije priporoča, da spoštuje 66. člen sedmega protikoronskega zakona (ZIUPOPDVE) in 20. člen Zakona o STA, in od nje zahteva, da v roku 3 dni zagotovi financiranje javne službe STA.«.

Vlada navaja, da financiranje javne službe Slovenske tiskovne agencije (STA) urejajo 20. člen Zakona o Slovenski tiskovni agenciji (ZSTAgen) in 66. člen Zakona o interventnih ukrepih za pomoč pri omilitvi posledic drugega vala epidemije COVID-19, podrobneje pa Uredba o opravljanju javne službe Slovenske tiskovne agencije, s katero je Vlada uredila določena vprašanja, ki so se tekom izvrševanja javne službe STA v preteklosti izkazala za nedorečena oziroma so bila predmet različnih interpretacij pogodbenih strank.

Vlada je Uredbo med drugim izdala z namenom, da zagotovi izrecno pravno podlago oziroma pooblastilo Uradu Vlade Republike Slovenije za komuniciranje (UKOM) za izplačilo sredstev iz naslova opravljanja javne službe STA. To pravno podlago je v preteklih letih sicer predstavljala vsakokratna letna pogodba med UKOM-om in STA-jem, vendar pa STA kljub številnim pozivom UKOM-a ni izrazil interesa za sklenitev pogodbe za leto 2021.

V skladu s 4. členom Uredbe skleneta STA in vlada letno pogodbo na podlagi podatkov, izkazanih v letnem poslovnem načrtu STA. Za pripravo, podpis in izvajanje pogodbe je pooblaščen direktor UKOM-a. STA trimesečno poroča UKOM-u o izvajanju poslovnega načrta STA. V letni pogodbi določena letna višina nadomestila za javno službo se izplačuje mesečno, glede na opravljen obseg storitev javne službe v preteklem mesecu. Listini, ki je podlaga za mesečno izplačilo, mora biti priloženo poročilo o opravljenem obsegu storitve javne službe v posameznem mesecu, skladno s podatki o posameznih vsebinah javne službe iz 4. člena ZSTAgen.

Glede navedeno vlada poziva STA, da:

* nemudoma začne izvajati javno službo v skladu z ZSTAgen;
* v skladu s 4. členom Uredbe pošlje UKOM-u ustrezno poročilo o izvajanju javne službe;
* v skladu s 6. členom ZSTAgen in sedmim odstavkom 60. člena Zakon o izvrševanju proračunov Republike Slovenije za leti 2021 in 2022 dosledno zagotavlja jasno, pregledno in primerno ločevanje dejavnosti javne službe in tržnih dejavnosti, vključno z jasnim ločevanjem računovodskih izkazov, oziroma zagotavlja ločeno računovodsko spremljanje dejavnosti na podlagi objektivno določenih sodil.

Vir: Ministrstvo za kulturo

**Odgovor na interpelacijo o delu in odgovornosti ministrice za izobraževanje, znanost in šport prof. dr. Simone Kustec**

Vlada Republike Slovenije se je na današnji seji seznanila z odgovorom na interpelacijo o delu in odgovornosti, ki je bila vložena zoper ministrico za izobraževanje, znanost in šport prof. dr. Simono Kustec. Vlada je v celoti podprla odgovor ministrice, ki vse navedbe predlagatelja interpelacije, v vsebinsko obširno utemeljenem odgovoru, zavrača.

Vir: Ministrstvo za izobraževanje, znanost in šport

**Vlada sprejela predlog Zakona o izplačilu neizplačanega nadomestila za invalidnost**

Vlada je sprejela predlog Zakona o izplačilu neizplačanega nadomestila za invalidnost, ki vzpostavlja zakonsko podlago za priznanje nadomestila za invalidnost tistim upravičencem, ki v času rednega šolanja med dopolnjenim 18. in 26. letom po Zakonu o družbenem varstvu duševno in telesno prizadetih oseb niso imeli priznane te pravice, pridobili pa so jo po zaključku rednega šolanja.

Upravičencu bo za vsak mesec pripadal znesek nadomestila za invalidnost v višini 382,32 evrov, kar na letni ravni znaša 4.587,84 evrov, v obdobju časa rednega šolanja od 18. do 26. leta pa 36.702,72 evrov.

Po podatkih centrov za socialno delo se ocenjuje, da bo do izplačila neizplačanega nadomestila za invalidnost upravičenih cca. 30 upravičencev, tako tistih, ki jim je bila pravica do nadomestila za invalidnost v času šolanja zavrnjena, kot tistih, ki so pravico do nadomestila za invalidnost pridobili šele po zaključku rednega šolanja, do nje pa bi bili lahko upravičeni že v času rednega šolanja.

Izplačila se po predlogu zakona ne bodo štela v dohodek, ki se upošteva pri uveljavljanju pravic iz javnih sredstev, izjema bo le pravica do izredne denarne pomoči. Prav tako izplačilo po predlogu zakonu ne bo obdavčljiv dohodek, saj nadomestilo za invalidnost ne bo predmet dohodnine.

Ocenjuje se, da bo za izplačilo neizplačanega nadomestila za invalidnost v letu 2022 potrebnih cca 1,1 mio eurov. Vlada predlaga, da se predlog zakona sprejme po rednem postopku.

Vir: Ministrstvo za delo, družino, socialne zadeve in enake možnosti

**Predlogi Komisije Vlade Republike Slovenije za administrativne zadeve in imenovanja**

**Vlada odločila o kandidatu za člana Evropskega računskega sodišča**

Vlada za kandidata Slovenije za člana Evropskega računskega sodišča predlaga mag. Jorga Kristijana Petroviča.

Slovenija je bila s strani generalnega sekretarja Sveta Evropske unije obveščena, da 6. maja 2022 poteče mandat slovenskemu članu Evropskega računskega sodišča. Slovenija mora zato najpozneje do 29. oktobra predlagati novega kandidata za člana Evropskega računskega sodišča.

Poziv za zbiranje predlogov možnih kandidatov za člana Evropskega računskega sodišča je bil v Uradnem listu in na spletnem portalu državne uprave objavljen 18. junija 2021. Nanj so se prijavili štirje kandidati. Po pregledu dokumentacije je bilo ugotovljeno, da je mag. Jorg Kristijan Petrovič najprimernejši kandidat za člana Evropskega računskega sodišča.

Mag. Jorg Kristijan Petrovič je magister ekonomije. Zaposlen je na Računskem sodišču Republike Slovenije kot prvi namestnik predsednika Računskega sodišča Republike Slovenije. Bil je dolgoletni vrhovni državni revizor, ima odlične vodstvene, komunikacijske in strokovne kompetence. Veliko delovnih izkušenj ima v mednarodnem okolju ter izkušnje na delovnih mestih povezanih z revizijo in nadzorom, kar je pomembno za zasedbo mesta člana Evropskega računskega sodišča.

Vir: Ministrstvo za finance

**Vlada soglaša z imenovanjem direktorja javnega zdravstvenega zavoda Splošne bolnišnice Trbovlje**

Vlada Republike Slovenije je dala soglasje k imenovanju Metoda Kurenta za direktorja javnega zdravstvenega zavoda Splošne bolnišnice Trbovlje.

Svet zavoda Splošne bolnišnice Trbovlje je objavil razpis za prosto delovno mesto direktorja zavoda za štiriletni mandat . Svet zavoda je na svoji 22. redni seji, dne 31. 8. 2021, sprejel sklep o imenovanju Metoda Kurenta za direktorja Splošne bolnišnice Trbovlje za mandatno dobo štirih let.

Vir: Ministrstvo za zdravje

**Sklep o imenovanju članov Sveta zavoda Pokrajinski arhiv Maribor**

Vlada je na današnji seji je sprejela Sklep o imenovanju članov Sveta zavoda Pokrajinski arhiv Maribor. V svet javnega zavoda Pokrajinski arhiv Maribor se za mandatno dobo štirih let, in sicer od ustanovitvene seje sveta, z možnostjo ponovnega imenovanja, kot predstavnika ustanovitelja imenujeta:

* dr. Slavica Tovšak in
* dr. Darko Friš

 Vir: Ministrstvo za kulturo

**Sklep o imenovanju v svet Slovenskega filmskega centra**

Vlada je na današnji seji sprejela sklep o imenovanju novih članov Sveta Slovenskega filmskega centra. V Svet javne agencije Republike Slovenije, se z dnem 8. 10. 2021 do prenehanja mandata sveta, z možnostjo ponovnega imenovanja, imenujeta Špela Levičnik Oblak in Kolja Saksida.

 Vir: Ministrstvo za kulturo

**Ukrepanje vlade po sodbi Upravnega sodišča opr. št. I U 1175/2021 z dne 4. 10. 2021**

Vlada je dne 5. 10. 2021 prejela sodbo Upravnega sodišča v Ljubljani opr. št. I U 1175/2021 z dne 4. 10. 2021, s katero je Upravno sodišče ugodilo tožbi tožečih strank Tanje Frank Eler in Mateja Oštirja, sklep Vlade Republike Slovenije št. 50102-44/2020/10 z dne 27. 5. 2021 odpravilo in zadevo vrnilo Vladi kot toženi strani v ponoven postopek. Vlada je ugotovila, da izreka sodbe ni mogoče izvršiti, saj je bil postopek, ki naj bi ga vlada ponovila, končan z objavo novega javnega poziva državnim tožilcem k vložitvi kandidatur za imenovanje dveh evropskih delegiranih tožilcev št. 701-40/2021/1, v Uradnem listu RS št. 108/21 z dne 9. 7. 2021. Po lastnih navedbah sta se tudi tožeči stranki prijavili na nov razpis, zato očitno tudi sami štejeta, da je postopek, ki je sledil prvemu javnemu razpisu, končan.

S ciljem hitre in uspešne izvedbe postopka imenovanja dveh evropskih delegiranih tožilcev zato vlada Ministrstvu za pravosodje nalaga, da v primeru neuspešnega javnega poziva državnim tožilcem k vložitvi kandidatur za imenovanje dveh evropskih delegiranih tožilcev št. 701-40/2021/1, objavljenega dne 9. 7. 2021 v Uradnem listu RS št. 108/21, v Uradnem listu objavi nov javni poziv k vložitvi kandidatur za imenovanje dveh evropskih delegiranih tožilcev, v katerem naj prek ustrezne dolžine pozivnega roka zagotovi uspešno izvedbo javnega poziva.

Vlada bo vložila predlog za dopustitev revizije v delu, ki se nanaša na presojo sodišča, da izpodbijani sklep vlade pomeni upravni akt.

Vir: Generalni sekretariat vlade